Document ID: 32003R1216

32003R1216
L 169/37
JURNALUL OFÍCIAL AL UNIUNII EUROPENE
REGULAMENTUL (CE) NR. 1216/2003 AL COMISIEI
din 7 iulie 2003
de aplicare a Regulamentului (CE) nr. 450/2003 al Parlamentului European
și al Consiliului privind indicele costului forței de muncă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 450/2003 al Parlamentului European și al Consiliului din 27 februarie 2003 privind indicele costului forței de muncă (1) și, în special, articolul 11 al acestuia,
întrucât:
(1)
Ajustarea variațiilor sezoniere și numărul zilelor lucrătoare ale indicelui costului forței de muncă este o componentă esențială a calculului acestui indice. Seriile ajustate furnizează rezultate comparabile și facilitează interpretarea acestora.
(2)
Formatele de transmitere prestabilite permit reducerea problemelor care decurg din transmiterea datelor și, împreună cu rapoartele de calitate standardizate, îmbunătățesc interpretarea indicelui costului forței de muncă și accelerează utilizarea acestuia.
(3)
Măsurile prevăzute în prezentul regulament sunt în conformitate cu avizul Comitetului pentru programul statistic.
(4)
În conformitate cu articolul 9 din Regulamentul (CE) nr. 450/2003, pot fi acordate derogări de la Regulamentul (CE) nr. 450/2003,
ADOPTĂ PREZENTUL REGULAMENT:
Articolul 1
Transmiterea și procedurile de ajustare
(1) Indicii și metadatele sunt transmise Comisiei (Eurostat) în formă electronică de statele membre. Transmiterea respectă normele de schimb corespunzătoare aprobate de Comitetul pentru programul statistic. Eurostat pune la dispoziție documentație detaliată privind normele aprobate și enunță linii directoare privind punerea în aplicare a acestor norme.
(2) Indicii și metadatele transmise trebuie să permită o interpretare aprofundată a rezultatelor și aplicarea eficientă pentru agregatele europene a procedurilor de ajustare sezonieră ale Comisiei (Eurostat).
Seriile de indici sunt furnizate sub următoarele forme:
(a)
neajustate;
(b)
ajustate în funcție de numărul de zile lucrătoare;
(c)
ajustate în funcție de variațiile sezoniere și de numărul de zile lucrătoare.
Articolul 2
Calitate
(1) Criteriile de calitate prevăzute la articolul 8 alineatul (1) din Regulamentul (CE) nr. 450/2003 cuprind următoarele:
(a)
relevanță;
(b)
precizie;
(c)
actualitate și punctualitate;
(d)
accesibilitate și claritate;
(e)
comparabilitate;
(f)
coerență;
(g)
exhaustivitate.
Autoritățile naționale se asigură că rezultatele reflectă situația reală a activităților economice, cu un grad suficient de reprezentativitate.
(2) Rapoartele privind calitatea, prevăzute la articolul 8 alineatul (2) din Regulamentul (CE) nr. 450/2003, sunt transmise Comisiei până la data de 31 august a fiecărui an și se referă la datele până în al patrulea trimestru din anul calendaristic anterior. Primul raport privind calitatea se transmite până la 31 august 2004 cel târziu.
(3) Conținutul rapoartelor anuale privind calitatea indicelui costului forței de muncă este definit în anexa I la prezentul regulament.
Articolul 3
Perioade de tranziție
Perioadele de tranziție prevăzute la articolul 9 alineatul (1) din Regulamentul (CE) nr. 450/2003 se definesc în anexa II la prezentul regulament.
Articolul 4
Studii de fezabilitate
Studiile de fezabilitate prevăzute la articolul 10 din Regulamentul (CE) nr. 450/2003 se definesc în anexa III la prezentul regulament.
Articolul 5
Înlănțuirea indicelui
Formula indicelui în lanț Laspeyres, utilizat pentru calcularea indicelui costului forței de muncă pentru combinații de secțiuni NACE Rev. 1 prevăzute în anexa la Regulamentul (CE) nr. 450/2003, se definește în anexa IV la prezentul regulament.
Articolul 6
Derogări
Derogările de la dispozițiile articolului 1 alineatul (2) acceptate în conformitate cu articolul 9 alineatul (2) din Regulamentul (CE) nr. 450/2003 sunt prezentate în anexa V la prezentul regulament.
Articolul 7
Intrarea în vigoare
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 iulie 2003.

Labels: 4
19
9
12
15